બાકી વૈદક, ઘરગથ્થુ પ્રયોગો, કસરત કે હવાથી તબિયત સુધરે છે એવું તો જે લોકો પાસે નથી અને નવરાશનો સમય છે, એવા બેકાર આળસુ માણસોની ગેરસમજ છે, એમ રંગલાનું દઢપણે માનવું હતું. લોકોની સહાનુભૂતિ મેળવવા પોતાને જાત જાતના રોગો થયા છે એવી વાતો લોકોને કહીને પોતાના મનને મનાવતો. આમ જૂઠો પૈસો, ખોટી પ્રતિષ્ઠા અને બનાવટી સહાનુભૂતિમાં પોતાને ક્યો રોગ થયો છે એ તે નક્કી કરી શક્યો નહીં. એકીસાથે જેટલા રોગો થાય અને છતાં દરદી જીવતો હોઈ શકે તેટલા રોગ એને થયા છે એમ એને લાગવા માંડ્યું, પરિણામે એ ડૉકટરની પાસે ચિકિત્સા કરાવવા ગયો.